Сняжок  
*Юрась Свірка*

Ён першы раз убачыў снег.

Не знае, што такое.

Ад радасці пабег, пабег.

Гуляе сам з сабою.

Сабачка то ўпадзе на бок,

То пад кусты залезе.

I сам, як беленькі клубок,

Качаецца па снезе.

— Сняжок, сюды! Пушок, сюды!

Сняжок нібы не чуе.

Бяжыць малы абы-куды,

Сляды свае нітуе.

I раптам ён на рукі — скок!

Ледзь мне не скінуў шапку.

— Пагрэйся, беленькі Сняжок,

Пагрэй хоць крышку лапкі.

Калючы шчыплецца мароз.

Сняжка пад курткай грэю.

Там толькі вочкі, толькі нос

Як гузічкі, чарнеюць.